CELEX: 32022R0782
Language: hr
Date: 2022-05-18 00:00:00
Title: Provedbena uredba Komisije (EU) 2022/782 оd 18. svibnja 2022. o povlačenju odobrenja aktivne tvari izopirazam u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011 i stavljanju izvan snage Provedbene uredbe (EU) br. 1037/2012 (Tekst značajan za EGP)

19.5.2022   
               
               
                  HR
               
               
                  Službeni list Europske unije
               
               
                  L 140/3
               
            
         PROVEDBENA UREDBA KOMISIJE (EU) 2022/782
         оd 18. svibnja 2022.
         o povlačenju odobrenja aktivne tvari izopirazam u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011 i stavljanju izvan snage Provedbene uredbe (EU) br. 1037/2012
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 21. stavak 3. i članak 78. stavak 2.,
         budući da:
         
                     (1)
                  
                  
                     Provedbenom uredbom Komisije (EU) br. 1037/2012 (2) izopirazam je odobren kao aktivna tvar u skladu s Uredbom (EZ) br. 1107/2009 te je uvršten u dio B Priloga Provedbenoj uredbi Komisije (EU) br. 540/2011 (3).
                  
               
                     (2)
                  
                  
                     Odbor za procjenu rizika Europske agencije za kemikalije donio je 10. prosinca 2020. mišljenje (4) u skladu s člankom 37. stavkom 4. Uredbe (EZ) br. 1272/2008 Europskog parlamenta i Vijeća (5), u kojem je zaključio da izopirazam ispunjava kriterije za razvrstavanje kao reproduktivno toksična tvar 1.B kategorije i karcinogena tvar 2. kategorije.
                  
               
                     (3)
                  
                  
                     Delegiranom uredbom Komisije (EU) 2022/692 (6) izmijenjen je Prilog VI. Uredbi (EZ) br. 1272/2008 i izopirazam razvrstan kao reproduktivno toksična tvar 1.B kategorije.
                  
               
                     (4)
                  
                  
                     U skladu s točkom 3.6.4. Priloga II. Uredbi (EZ) br. 1107/2009 aktivna tvar odobrava se samo ako, u skladu s odredbama Uredbe (EZ) br. 1272/2008, nije ili se ne mora razvrstati kao reproduktivno toksična tvar 1.B kategorije, osim ako je izlaganje ljudi toj tvari u sredstvu za zaštitu bilja pod realno pretpostavljenim uvjetima uporabe zanemarivo.
                  
               
                     (5)
                  
                  
                     Za reprezentativne uporabe izopirazama ostaci izopirazama na hrani i hrani za životinje prelaze zadanu vrijednost u smislu članka 18. stavka 1. točke (b) Uredbe (EZ) br. 396/2005 Europskog parlamenta i Vijeća (7) te stoga nije ispunjen uvjet zanemarivog izlaganja u pogledu prehrambene izloženosti.
                  
               
                     (6)
                  
                  
                     Stoga izopirazam više ne ispunjava mjerilo za odobravanje iz točke 3.6.4. Priloga II. Uredbi (EZ) br. 1107/2009.
                  
               
                     (7)
                  
                  
                     U skladu s člankom 21. stavkom 1. Uredbe (EZ) br. 1107/2009 Komisija je obavijestila države članice, Europsku agenciju za sigurnost hrane i podnositelja zahtjeva da smatra da mjerilo za odobravanje iz točke 3.6.4. Priloga II. Uredbi (EZ) br. 1107/2009 možda više nije ispunjeno jer izopirazam ispunjava kriterije za razvrstavanje kao reproduktivno toksična tvar 1.B kategorije te je pozvala podnositelja zahtjeva da podnese primjedbe.
                  
               
                     (8)
                  
                  
                     Podnositelj zahtjeva nije dostavio informacije kojima bi dokazao zanemarivo izlaganje ni dokaze da su ispunjeni uvjeti iz članka 4. stavka 7. Uredbe (EZ) br. 1107/2009 u pogledu tvari koje su nužne za suzbijanje ozbiljne opasnosti za zdravlje bilja koja se ne može obuzdati drugim sredstvima koja su na raspolaganju.
                  
               
                     (9)
                  
                  
                     Zato je primjereno povući odobrenje za izopirazam.
                  
               
                     (10)
                  
                  
                     Stoga bi trebalo na odgovarajući način izmijeniti Prilog Provedbenoj uredbi (EU) br. 540/2011 i staviti izvan snage Provedbenu uredbu (EU) br. 1037/2012.
                  
               
                     (11)
                  
                  
                     Državama članicama trebalo bi omogućiti dovoljno vremena za povlačenje odobrenja za sredstva za zaštitu bilja koja sadržavaju izopirazam.
                  
               
                     (12)
                  
                  
                     Ako države članice za sredstva za zaštitu bilja koja sadržavaju izopirazam odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo biti što kraće i isteći najkasnije 6 mjeseci nakon datuma stupanja na snagu ove Uredbe.
                  
               
                     (13)
                  
                  
                     Ovom se Uredbom ne dovodi u pitanje mogućnost podnošenja novog zahtjeva za odobrenje izopirazama u skladu s člankom 7. Uredbe (EZ) br. 1107/2009.
                  
               
                     (14)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Povlačenje odobrenja
            Odobrenje aktivne tvari izopirazam povlači se.
         
         
            Članak 2.
            Izmjena Provedbene uredbe (EU) br. 540/2011
            U dijelu B Priloga Provedbenoj uredbi (EU) br. 540/2011 redak 27., koji se odnosi na izopirazam, briše se.
         
         
            Članak 3.
            Prijelazne mjere
            Države članice povlače odobrenja za sredstva za zaštitu bilja koja sadržavaju izopirazam kao aktivnu tvar do 8. rujna 2022.
         
         
            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju isteći do 8. prosinca 2022.
         
         
            Članak 5.
            Stavljanje izvan snage
            Provedbena uredba (EU) br. 1037/2012 stavlja se izvan snage.
         
         
            Članak 6.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 18. svibnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 309, 24.11.2009., str. 1.
         
         
            (2)  Provedbena uredba Komisije (EU) br. 1037/2012 od 7. studenoga 2012. o odobravanju aktivne tvari izopirazam u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011 (SL L 308, 8.11.2012., str. 15.).
         
            (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
         
            (4)  Odbor za procjenu rizika, Mišljenje kojim se predlaže usklađeno razvrstavanje i označivanje na razini EU-a reakcijske smjese 3-(difluormetil)-1-metil-N-[(1RS,4SR,9RS)-1,2,3,4-tetrahidro-9-izopropil-1,4-metanonaftalen-5-il]pirazol-4-karboksamida i 3-(difluormetil)-1-metil-N-[(1RS,4SR,9SR)-1,2,3,4-tetrahidro-9-izopropil-1,4-metanonaftalen-5-il]pirazol-4-karboksamida [s relativnim udjelom > 78 % sin-izomera < 15 % anti-izomera]; izopirazam. EZ broj: – CAS broj: 881685-58-1 CLH-O-0000006915-65-01/F, doneseno 10. prosinca 2020.
         
            (5)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).
         
            (6)  Delegirana uredba Komisije (EU) 2022/692 оd 16. veljače 2022. o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa za potrebe njezine prilagodbe tehničkom i znanstvenom napretku (SL L 129, 3.5.2022., str. 1.).
         
            (7)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).